Сабийхэр лъэпкъ хабзэхэм щIапIыкI
Бахъсэненкэ къалэм и курыт еджапIэ №3-м зи школ кIуэгъуэ мыхъуахэр щагъасэ и къудамэм утыку къыщрахьащ адыгэ унагъуэм сабий къахэхъуа иужь иращIэкI гуфIэгъуэ Iуэхухэр къыщыгъэлъэгъуа театр теплъэгъуэ.
Садым и гъэсакIуэхэмрэ абы екIуалIэ цIыкIухэмрэ хьэщIэхэр ирагъэблэгъащ адыгэ хабзэм тету, махуэшхуэ ерыскъыхэр ирагъэшхащ, макъамэ дахэхэм щIагъэдэIуащ. Псом нэхърэ нэхъ гъэщIэгъуэныр къалъхуагъащIэм сабийхэм зэрызыхуагъэза хъуэхъухэрт. Ахэр апхуэдизкIэ гъэщIэрэщIат, я щхьэр лъагэу Iэтарэ жаIэр уи фIэщ ящIу псалъэрти, удамыхьэхынкIэ Iэмал иIэтэкъым.
Абы къыкIэлъыкIуащ кхъуейплъыжькIэрыщIэр — дагъэ ирагъэфа кIапсэм цIыкIухэр дэпщейуэрэ и щхьэкIэм фIэдза кхъуейм едзэкъэн, я саугъэтыр къыпачу къехыжын хуейт.
— ЩIэблэр гъэсэным ехьэлIа лъэпкъ проектхэм ди IуэхущIапIэр жыджэру хэтщ, мыпхуэдэ зэIущIэхэр садым щIэх-щIэхыурэ къыщызыдогъэпэщ», — жеIэ гъэсакIуэ Къущхьэкъан Тоня.
АЛОКЪУЭ Аринэ.
